De knap 800 elever benytter kantinen flittigt. - Vi har mere end 500 ekspeditioner hver dag. Torsdag og fredag er det mange flere. Det føles som at alle børn køber den dag, siger kantinens bestyrer, Eva Jensen. På Hadsund Skole sørger skolen for at faciliteter og rengøring er i orden, mens Eva Jensen og hendes stab sørger for indkøb, madlavning og salg til børnene. -  Jeg har aldrig madpakke med. Jeg køber alt det jeg spiser på skolen i kantinen, siger elevernes repræsentant i kostudvalget, Kenneth Peter Rose. Mariagerfjord Kommune arbejder i øjeblikket på at finde ud af, hvordan alle kommunens skoler kan få etableret en madordning. - Det er jo bevist, at børnenes kost har stor indflydelse på deres indlæring. Derfor er det vores pligt, at give dem mulighed for at få ordenlig mad i skolen, siger formand for børne- og familieudvalget i Mariagerfjord Kommune, Jørgen Pontoppidan (Venstre).
På Hadsund Skole kan eleverne købe deres mad til rimelige priser. Mere end halvdelen benytter sig af tilbuddet hver dag.